Az 1716–1718-as háború során után a Temesközt a császári–királyi csapatok visszafoglalták az oszmánoktól, azonban a területet nem csatolták vissza Magyarországhoz, hanem Temesi bánság ("Temeschwarer Banat", "Banatus Temesvariensis") néven külön tartománnyá szervezték, az Udvari Haditanács és az Udvari Kamara kettős alárendeltségében. A Bánságban ekkor a magyaroknak Savoyai Jenő rendelete értelmében tilos volt letelepedniük. A terület Magyarországhoz közigazgatásilag csak 1778-ban került vissza, a Pancsova, Fehértemplom és Karánsebes központtal szervezett német, szerb, illetve román határőrvidék kivételével.